Cape Canaveral AFS Launch Complex 40

De **Cape Canaveral AFS Launch Complex 40 (LC-40)** ass eng Startramp vun der US Air Force a gehéiert zu der Cape Canaveral Air Force Station a Florida an den USA.

Vun do hat d'US Air Force d'Titan-IIIC, Titan 34D- an Titan-IV-Rakéite gestart. Och de Martin Marietta hat virun der Aféierung vun der Titan IV vun do d'Commercial Titan gestart. Zanter 2010 gëtt d'Ramp fir de Start vu Falcon-9-Rakéite benotzt.

## Geschicht

De Complex 40 gouf zesumme mam Complex 41 um nërdlechen Enn vun der CCAFS Ufank 1963 fir de Start vun Titan-IIIC-Rakéite gebaut.

Den éischte Start vun der Startramp war den éischte Fluch vun der Titan IIIC den 18. Juni 1965. No ville manner bekannte Missioune war eng Rakéit mat enger onbemannter Gemini-Kapsel an enger Raumstatiounsatrapp an de Raum geflunn. Et war en Testfluch fir d'US-amerikanesch militäresch MOL-Raumstatioun. Dee Fluch vum 3. November 1966 war awer deen eenzege Fluch vun deem Projet, dee spéider verworf gouf. Den 30. Mee 1974 war vun do eng Titan 3C mam Satellit ATS-6 gestart, deen ënner anerem an Indien d'Nëtzlechkeet vu Satellittentelevisioun fir Entwécklungslänner erprouft hat.

Tëscht Juni 1990 a Juni 1993 gouf de Complex als Deel vun engem 425 Millioune US-Dollar deiere Projet ëmgebaut, fir datt déi nei Titan IV d'Ramp gebrauche konnt. Wärend de Bauaarbechte konnt eng Titan III Commercial mat hirem leschte Fluch de Mars Observer erfollegräich op de roude Planéit transportéieren. E weidere wichtege Meilestee vun den interplanetare Missioune war de Start vum 15. Oktober 1997, mat deem d'Cassini-Huygens-Sonden op de Saturn geschéckt goufen.

De leschte Start vun enger Titan-Rakéit war den 30. Abrëll 2005, deen den Iwwerwaachungssatellit USA 176 an de Raum bruecht hat.

De 25. Abrëll 2007 hat dann d'USAF der privater Firma SpaceX d'Erlabnes ginn, fir hir Falcon 9 vum LC-40 aus ze starten. Als éischten Akt vum Ëmbau fir d'Falcon 9 gouf Enn 2007/Ufank 2008 den ale Starttuerm ofgerappt. De 27. Abrëll 2008 gouf de mobille Servicetuerm gesprengt. Enn 2008 goufen dann déi éischt Komponente vum neie Startanlagenopbau ugeliwwert a montéiert. De 4. Juni 2010 war dunn den éischte Start vun enger Falcon-9-Rakéit.

## Titan-Rakéiten

Titan-Rakéite goufe gradewéi de Space Shuttle, net op der Ramp, mä an engem separate Gebai zesummegebaut. Dofir koum de Vertical Integration Building (VIB) zum Asaz. Do gouf d'Rakéit bis op d'Notzlaascht an déi iewescht Stuf montéiert an zesumme mat engem klenge Starttuerm op d'Ramp gefouert a virun engem grousse Gittertuerm positionéiert.

Um Startterrrain gouf et zousätzlech e risege mobille Servicetuerm, deen d'Rakéit ëmschléisse konnt. Mat him goufe lescht Virbereedunge gemaach an d'Uewerstuf souwéi d'Notzlaascht op d'Titan gesat. Beim Start stoung den Tuerm distanzéiert vun der Rakéit op enger Parkpositioun.

## Gebrauch fir d'Falcon 9

Fir d'Falcon 9 goufen nëmmen de Feierschacht an d'Gleisanlage vum fréiere Komplex erhalen. De komplette Montage vun der Rakéit gëtt an engem neien Hangar um Areal vum Komplex an horizontaler Lag gemaach. E puer Stonne virum Start gëtt d'Rakéit da mat engem Stolgerëscht iwwer dem Feierschacht opgeriicht.

## Startlëscht

## Galerie


Fichier:Titan IVB first stage preparation.jpg|Den Opbau vun der Cassini Titan fänkt mat der éischter Stuf un
Fichier:Titan IVB second stage preperation.jpg|Duerno gëtt déi zwéit Stuf montéiert
Fichier:Titan IVB core vehicle rollout.jpg|D'Cassini Titan rullt aus dem VIB
Fichier:LC-40-Titan-3.jpg|Déi fir d'Cassini bestëmmten Titan rullt op d'Startpositioun
Fichier:Centaur before it is mating to the Titan IVB.jpg|D'Centaur Uewerstuf gëtt montéiert
Fichier:Titan IVB fairing is putting over Cassini-Huygens.jpg|D'Notzlaaschtverkleedung gëtt iwwer de Cassini-Huygens gehaangen
Fichier:LC-40-Titan-4.jpg|De mobillen Tuerm beweegt sech op d'Parkpositioun
Fichier:Titan 4B with Cassini-Huygens on board with the second launch attempt at Lauch Pad 40.jpg|D'Titan 4B virum Start op der Startramp
Fichier:KSC DIGITAL PHOTOGRAPH OF CASSINI LAUNCH.jpg|D'Cassini Titan IV-B start vun der Startplaz 40.
Fichier:Launch pad 40 awaiting Falcon 9 rocket.jpg|Launch Complex 40 nom Ëmbau fir d'Falcon 9
Fichier:Falcon 9 lifted of with the Dragon capsule on top.jpg|Eng Falcon 9 hieft den 8. Dezember 2010 mat enger Dragon-Kapsel of.
Fichier:WDR - Falcon 9 hor.jpg|Eng Falcon 9 gëtt no engem Test fir den Transport vun der Startramp an den Hangar virbereet 
Fichier:Falcon 9 launches with second Dragon spacecraft.jpg|Start vun der drëtter Falcon 9 mat engem Dragon-Raumschëff op d'ISS


## Kuckt och

## Um Spaweck

*  Encyclopedia Astronautica: LC-40
*  Complex 40 LC-40 in der CCAFS-Tour